Постоје различита мишљења о времену настанка ове цркве. Према првој тврдњи, саграђена је у 4. веку на рушевинама римског храма. У прилог овој тврдњи наводе се римски натписи, канализационе цеви, надгробни споменици и материјал узет са оближњег дачког утврђења Сармизегетус. Сматра се да је црква првобитно била дачански храм који су потом освојили Римљани и посветили богу Марсу, да би од 13. века храм постао хришћанска црква. Према другој тврдњи, црква Денсуш датира из 13. века и везује се за име породице Денсуш. Ова тврдња поткрепљује се архитектонским стилом позне романике и готике којим се одликује ова црква.